आरईएस के रिटायर्ड एसडीओ को दो साल की मिली सजा
न्यायाधीश प्रफुल्ल सोनवानी ने अपने फैसले में आरोपी के साथ समाज में बढ़ते भ्रष्टाचार को लेकर तीखी टिप्पणी की है। उन्होंने कहा है कि आरोपी लोकसेवक के पद पर होते हुए अपने लोक कर्तव्य के निर्वहन करने हेतु अवैध रूप से रिश्वत प्राप्त की है। आर्थिक अपराध ही राष्ट्र को खोखला करता है। उन्होंने कहा है कि ऐसे अपराध के कारण ही देश के सामने आर्थिक समस्या उत्पन्न होती है। ऐसे अपराध मंे सजा दिए जाने का उद्देश्य समाज को यह संदेश देना भी होता है कि इस प्रकार के भ्रष्टाचार में लिप्त अपराधी कोई भ्रष्टाचार न कर सके।
जज की टिप्पणी, आर्थिक अपराध कर रहा खोखला
भास्कर संवाददाता|अंबिकापुर
करीब दस साल पहले प्रतापपुर में पदस्थ आरईएस के तत्कालीन प्रभारी एसडीओ को सरपंच से पांच हजार रुपए रिश्वत लेते पकड़े जाने के मामले में सोमवार को विशेष न्यायाधीश (भ्रष्टाचार निवारण अधिनियम) ने फैसला सुनाया। मामले में वाद सिद्ध होने पर विशेष न्यायाधीश प्रफुल्ल सोनवानी ने तत्कालीन एसडीओ आरोपी अबीरचंद जैन को भ्रष्टाचार निवारण अधिनियम की दो अलग-अलग धाराओं में दो-दो वर्ष की सजा दी है। मामले में कोर्ट ने आरोपी पर 20 हजार रुपए का जुर्माना भी किया है। जुर्माना नहीं पटाने पर छह माह की अतिरिक्त सजा होगी। आरोपी एसडीओ सेवानिवृत्त हो चुका है।
कोर्ट से मिली जानकारी के अनुसार प्रतापपुर ब्लाक के ग्राम चंदेली के तत्कालीन सरपंच रामदयाल ध्रुवे ने गांव में प्राइमरी स्कूल भवन के अधूरे निर्माण कार्य को 2005 में पूरा कराया था। उपयंत्री ने निर्माण का 60800 रुपए मेजरमेंट बनाया था। पेमेंट से पहले मेजरमेंट के सत्यापन के लिए जनपद पंचायत प्रतापपुर के सीईओ ने तत्कालीन प्रभारी एसडीओ अबीरचंद जैन को निर्देश दिए थे। एसडीओ द्वारा सरपंच से इसके लिए 5 हजार रुपए रिश्वत की मांग की गई थी। इसको लेकर सरपंच ने 24 अगस्त 2006 को एसीबी से शिकायत की। अगले दिन एसीबी ने सरपंच को 5 हजार रुपए देकर एसडीओ के अंबिकापुर चोपड़ापारा स्थित घर में भेजा। सरपंच जैसे ही रुपए देकर बाहर निकला, एसीबी ने छापा मार कर एसडीओ के बेड के नीचे से कलर लगे नोट बरामद कर लिए थे। ।
hin_Deva hin_Deva hin_Deva bho_Deva hin_Deva hin_Deva